8 Adorare

Solus Deus adorandus adoracione latria, quod est theosebia, secundum Augustinum, *De civitate Dei*, id est, cultu soli Deo debito. Alii sancti honorandi sunt adoratione dulie. Crux vero Christi et Beata Virgo adorandi sicut veneracione hyperdulie[[1]](#endnote-1) propter contactum quem habuerunt ad ipsum corpus Christi.

Vnde, qui procidunt deuote ante Christum, dicuntur ipsum adorare, secundum illud Matt. 4[:10]: *Dominum Deum tuum adorabis.* Verum cum solus Deus sit adorandus latria ad quam pertinent altaria, templa, sacrificia, que soli Deo sunt consecranda et[[2]](#endnote-2) dedicanda et offerenda;[[3]](#endnote-3) non quidem angelis, non apostolis, non martiribus, set Deo tantum ad honorem ipsorum. Sicut patet in Apoc. [22:9], vbi angelus dixit Iohanni volenti eum adorare, *Vide*, inquit, *ne feceris.* *Deum adora.* Et in Actibus Apostolorum [14:11-14]: Paulus et Barnabas in Licaonia prohibuerunt se adorari. Et Mardocheus timuit adorare Aman superbum ne Dei honorem transferre ad hominem [Esth. 13:14].

Quid est ergo[[4]](#endnote-4) quod tres Magi puerum adorasse dicuntur, cum ipse puer in natura humana secundum quam dicitur puer non est factor set factus [Matt. 2:1-12]. Cum et Moyses precipiat in lege *ne quis errore deceptus* adoret *ea que* fecit *Deus,* [Deut. 4:19]. Ad hoc ergo, Aristoteles silogistice, quod Deus est adorandus, set iste puer est Deus, ergo est adorandus. Nam tanta est vnio personalis in ista hypostesi, ut in ipsa Deitate humanitatem adorent, et econtrario, secundum illud Ps. [98:5]: *Adorate scabellum pedum* *eius* *quoniam* *sanctum est*.

¶ Qui, ergo, adorant Dominum, tria attendere debent: motiuum, modum, et comodum. Motiuum est duplex: opus creacionis et opus redempcionis.

¶ De primo, si quis mihi redderet membrum amissum, iuste adorem illum. Set Deus dedit animam cum potenciis, corpus cum membris, mundum cum contentis. Ideo dicamus[[5]](#endnote-5) cum Ps. [94:6]: *Venite, adoremus, et procedamus* coram Domino quia ipse *[fecit] nos*; Apoc. 14[:7]: *Adorate eum qui fecit celum et terram.*

¶ De secundo, filius tenetur adorare patrem, plus latro redemptorem, infirmus sanatorem; Exod. 4[:31]: *Audierunt* filii Israel, *quod* Dominus *respexisset affliccionem eorum, proni adorauerunt*. Luc. 24[:52]: *Ipsi adorantes regressi sunt in Ierusalem cum gaudio*.

Item, modus adorandi duplex est: vnus qui ad exteriorem gestum ut fiat reverenter: non ridendo, non confabulando, non distracte cogitando. Et 2 Esdr. 8[:6], elevatis sursum manibus, procidentes in terra adorauerunt eum. Nempe reuerencia debetur beneficio, set /fol. 3ra/ maxime ipsi Deo. Ideo Ioan. 9[:38], cecus illuminatus *ait, Credo, Domine, et procidens adorauit eum*.

¶ Secundus modus adorandi est quoad effectiuum interiore vt Deus adoretur feruenter, non ficte, non tepide, Joan. 4[:24]: *Eos qui adorant eum, in spiritu et veritate debet adorare*. Eccli. 35[:20]: *Qui adorat Deum in oblectacione suscipietur et* deprecacio *eius vsque ad nubes* penetrabit. Si manus accedens igni calesit. Multo magis cor accedens ad Deum, qui ignis vocatur, Psal. [95:9]: *Adorate Dominum in* aula sancta *eius*, id est, in corde humano.

Item, comodum adoracionis est duplex. Primum in presenti, scilicet, impetracio peticiorum.[[6]](#endnote-6) Sic egenus adorat potentem ut exaudiatur. Exemplum in lepros ut Matt. 8[:2]: *Ecce leprosus ueniens adorabat eum*. Secundum, Hebr. [10:11], in futuro, scilicet, regio beatorum. Matt. 2[:11]: *Procidentes adorauerunt eum.* Et sequitur, per aliam viam reuersi sunt in regionem suam. De qua in Psal. [114:9]: *Placebo Domino in regione viuorum.*

¶ Item, adorandus est Christus propter tria que in eius incarancione reluxerunt. Propter eius potenciam quia maxime distancia sunt coniuncta ut deitas humanitati. Propter sapienciam quia maxime mirabilia sunt patefacta, ut, scilicet, factor fieret, ut virgo pareret propter bonitatem, quia summus fit mitis, fortis fit debilis, Deus fit homo. Ideo, propter primum adoratur cum reuerencia, Psal. [71:11]: *Adorate eum reges terre*. Propter secundum adoratur cum prudencia, Ysai. [66:23]: *Veniet omnis caro ut adoret coram facie.* Propter tercium adoratur cum deuocione, [2] Paral. [23:30]: *Incuruato genu adorauerunt*.

1. hyperdulie ] *corr.* triperdule F.128. [↑](#endnote-ref-1)
2. et ] *add*. ~~plam sacrificia que soli~~ F.128. [↑](#endnote-ref-2)
3. et offerenda ] F.80 *om*. F.128. [↑](#endnote-ref-3)
4. ergo ] F.89 *corr*. erigere F.128. [↑](#endnote-ref-4)
5. dicamus ] *add*. ~~coram domino~~ F.128. [↑](#endnote-ref-5)
6. peticiorum ] F.80 *corr*. peccatorum F.128 ~~peccatorum~~ F.80. [↑](#endnote-ref-6)